### NN 28/2026 (20.3.2026.), Odluka o naknadi za razvoj komunalnih vodnih građevina društva Vodoopskrba i odvodnja Zagrebačke županije d.o.o.

Vodoopskrba i odvodnja Zagrebačke županije d.o.o.

331

Na temelju čl. 52. Zakona o financiranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19 i 36/24) i čl. 23. st. 1. t. 4. Zakona o vodnim uslugama (»Narodne novine« broj 66/19), Skupština društva Vodoopskrbe i odvodnje Zagrebačke županije d.o.o. Zagreb, Ulica Janka Rakuše 1, na 34. sjednici održanoj 13. ožujka 2026. većinom glasova u skladu s člankom 24. st. 2. Zakona o vodnim uslugama, donijela je

ODLUKU

O NAKNADI ZA RAZVOJ KOMUNALNIH
 VODNIH GRAĐEVINA

Članak 1.

Na uslužnom području Vodoopskrbe i odvodnje Zagrebačke županije d.o.o. (dalje u tekstu: Isporučitelj) kojeg čine područja: Grada Dugog Sela, Grada Svetog Ivana Zeline, Grada Vrbovca, Grada Ivanić-Grada, Općine Rugvica, Općine Križ, Općine Brckovljani, Općine Kloštar Ivanić, Općine Dubrava, Općine Gradec, Općine Farkaševac, Općine Preseka, Općine Bedenica, Općine Rakovec i Grada Čazme naplaćuje se naknada za razvoj.

Članak 2.

Obveznik plaćanja naknade za razvoj je korisnik vodne usluge javne vodoopskrbe i korisnik vodne usluge javne odvodnje koji nije priključen na sustav javne vodoopskrbe.

Članak 3.

Osnovica za obračun naknade za razvoj je kubični metar (m3) isporučene vodne usluge iz članka 2. ove Odluke.

Za korisnike javne odvodnje koji nisu priključeni na sustav javne vodoopskrbe, osnovica naknade za razvoj je kubični metar (m3) preuzetih komunalnih otpadnih voda na način kako se iste izračunavaju sukladno odluci o cijeni vodnih usluga.

Članak 4.

Naknada za razvoj uvodi se u različitim visinama na području pojedinih jedinica lokalne samouprave uslužnog područja Isporučitelja.

Naknada za razvoj sastoji se od zajedničkog dijela naknade za razvoj i posebnog dijela naknade za razvoj.

Zajednički dio naknade za razvoj plaćaju svi obveznici naknade za razvoj na cijelom uslužnom području, a prihod od naknade se koristi za dijelove sustava javne vodoopskrbe koji služe korisnicima vodnih usluga na cijelom uslužnom području ili njegovu pretežitom dijelu.

Prihod od zajedničkog dijela naknade za razvoj koristi se sukladno Planu gradnje komunalnih vodnih građevina prema načelu prvenstva u potrebi i načelu solidarnosti za otplatu kredita sufinanciranja ulaganja za projekt »Regionalni vodoopskrbni sustav Zagrebačke županije – Zagreb istok«.

Zajednički dio naknade za razvoj iznosi 0,16 eur/m³.

Posebni dio naknade za razvoj plaća se na području određene jedinice lokalne samouprave, a prihod od naknade se koristi za razvoj dijelova sustava javne vodoopskrbe i/ili sustava javne odvodnje koji služi isključivo korisnicima vodnih usluga na području te jedinice lokalne samouprave.

Posebni dio naknade za razvoj za sve korisnike vodnih usluga iznosi:

|  |  |  |
| --- | --- | --- |
| Redni broj | Jedinica lokalne samouprave | Tarifa u eurima po m³ isporučene vodne usluge |
| 1. | Grad Dugo Selo | 0,39 eur/m³ |
| 2. | Grad Sveti Ivan Zelina | 0,30 eur/m³ |
| 3. | Grad Vrbovec | 0,40 eur/m³ |
| 4. | Grad Ivanić-Grad | 0,59 eur/m³ |
| 5. | Općina Rugvica | 0,30 eur/m³ |
| 6. | Općina Križ | 0,35 eur/m³ |
| 7. | Općina Brckovljani | 0,30 eur/m³ |
| 8. | Općina Kloštar Ivanić | 0,37 eur/m³ |
| 9. | Općina Dubrava | 0,30 eur/m³ |
| 10. | Općina Gradec | 0,35 eur/m³ |
| 11. | Općina Farkaševac | 0,30 eur/m³ |
| 12. | Općina Preseka | 0,30 eur/m³ |
| 13. | Općina Bedenica | 0,20 eur/m³ |
| 14. | Općina Rakovec | 0,35 eur/m³ |
| 15. | Grad Čazma | 0,08 eur/m³ |

Članak 5.

Naknada za razvoj obračunava se i naplaćuje putem računa za vodne usluge i iskazuje se kao zasebna stavka na računu.

Naknada za razvoj plaća se u rokovima dospijeća cijene vodnih usluga po računima za vodne usluge.

Račun za isporučene vodne usluge iz st. 1 ovog članka ispostavlja Isporučitelj.

Iznos naknade za razvoj ne podliježe obvezi plaćanja poreza na dodanu vrijednost.

Članak 6.

Način i rokovi uplate naknade za razvoj određuju se Odlukom o cijeni vodnih usluga koju donosi Isporučitelj.

Članak 7.

Naknada za razvoj prihod je Isporučitelja.

Isporučitelj u svojim poslovnim knjigama vodi prikupljenu naknadu za razvoj na zasebnim knjigovodstvenim kontima, za svaku jedinicu lokalne samouprave te je u obvezi polugodišnje dostaviti svakoj jedinci lokalne samouprave izvješće o prikupljenim i utrošenim sredstvima naknade za razvoj.

Članak 8.

Nadzor nad obračunom i naplatom naknade za razvoj provodi svaka jedinica lokalne samouprave za svoje područje.

Članak 9.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028., koji je objavljen na internetskoj stranici Isporučitelja: www.viozz.hr.

Gradnja komunalnih vodnih građevina podrazumijevaju sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate kredita za gradnju komunalnih vodnih građevina sukladno Planu zaduženja javnog isporučitelja vodnih usluga koji je sastavni dio Plana poslovanja za razdoblje 2025. do 2028. godine.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se sukladno članku 9. ove Odluke.

Članak 11.

Ova Odluka bit će na snazi do 31. prosinca 2028.

Članak 12.

Ova Odluka objavljuje se u »Narodnim novinama« i na mrežnoj stranici Isporučitelja koji ju je dužan putem mrežne stranice držati dostupnom javnosti za cjelokupno vrijeme njezina važenja.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Članak 13.

Stupanjem na snagu ove Odluke prestaju vrijediti Odluka o naknadi za razvoj komunalnih vodnih građevina urbroj: 238/164-22-1322-14-Z-TM od 14. lipnja 2022. (»Narodne novine« broj 72/2022), Odluka o izmjenama odluke o naknadi za razvoj komunalnih vodnih građevina klasa: 325-01/24-01/04; urbroj: 238/164-01/01-24-1 od 16. listopada 2024. (»Narodne novine« broj 123/24) i Odluka o naknadi za razvoj broj: 68/2022 (»Narodne novine« broj 79/2022).

Klasa: 325-01/26-01/06
 Urbroj: 238-164-01/01-26-1

Zagreb, 13. ožujka 2026.

Predsjednik Skupštine
 Nenad Panian, dr. med. dent., v. r.